Etter at den nye Høgskolen i Bergen åpnet opprettet Skyss busslinje 9 mellom Festplassen og Kronstad i Bergen.

Busstoppet på Kronstad ligger rett utenfor skolen, like før Bybane-stoppet.

Karina Viktoria Dale bor på Kronstad. Hun forteller at bussen er relativt tom når hun drar til jobb klokken 0830, og hjem igjen mellom klokken 1600 og 1700.

– Ofte er det bare bussjåføren og meg, forteller pendler Karina Viktoria Dale.

Tomme seter

Mellom klokken 0700 og 0900 på morgenen, og 1400 til 1700 på dagtid går bussene hvert femte minutt.

LES OGSÅ: Hyppigere buss og bane

I forrige uke registrerte Bergensavisen antall passasjerer på busslinje 9. Ved ulike tidspunkter på dagen. Tirsdag, onsdag og torsdag.

På 17 av de 22 bussturene vi ble med på var det under ti passasjerer.

Blant annet hadde to av bussavgangene kun én passasjer på en leddbuss med over 50 seter.

Det er også på denne linjen at de to såkalte «superbussene» kjører. Disse biogasshybrid-bussene er 24 meter lange, og ta opptil 150 passasjerer.

LES OGSÅ: Her er Bergens nye superbuss

– Lite folk

Student Karianne Askeland bruker også å ta bussen.

– Jeg tar alltid bussen fordi det er så lite folk. Jeg får alltid sitteplass. Det er også bra at den kun stopper ved Bystasjonen og i Fabrikkgaten, sier Karianne Askeland, student ved Høgskolen i Bergen.

Da Bergensavisen tok bussen sammen med henne fra Festplassen til høgskolen hadde hun selskap av to andre passasjerer.

– Tidligere var det kun bergenserne som visste om den. Nå har andre også begynt å oppdage busstilbudet, men stort sett er det er fortsatt få passasjerer, sier hun.

Ifølge BAs observasjoner var det på det meste 30 passasjerer på samme buss. Denne bussen gikk klokken 1415 fra Kronstad og til byen.

Reduserer frekvensen

Linje 9 ble opprettet for å møte det store transportbehovet til og fra den nye høgskolen, ifølge Skyss.

– Vi er veldig glade for å se at trafikken fungerer så bra som den gjør for de mange tusen ansatte og studenter som reiser hver morgen og ettermiddag, sier Camilla Lundberg Berntzen, kommunikasjonsrådgiver i Skyss.

Men hun forteller at de nå ser at frekvensen må ned.

– Fra og med mandag 16. februar kommer Skyss til å redusere avgangene til hvert tiende minutt i rushtiden, sier kommunikasjonsrådgiveren.

Linje 9 er den eneste busslinjen i Bergen som alene har en frekvens på fem minutter.

Linje 3 og linje linje 4 har derimot avgang hvert tiende minutt, men de er satt opp slik at de to linjene til sammen gir fem minutters frekvens på delstrekningen Åsane terminal og sentrum i rushtiden.

Det samme gjelder linje 5 og linje 6. De har til sammen en frekvens på fem minutter mellom Loddefjord terminal og sentrum i rushtiden.

Endrer tidspunkt

Skyss endrer også på start og sluttidene for linjen. Første avgang fra sentrum vil gå klokken 0730. Det vil si en halvtime senere enn nå.

Om ettermiddagen vil siste avgang være klokken 1730, og ikke klokken 1900.

– Det ble kanskje litt vel mye?

– For å fungere som et alternativ til Bybanen må linje 9 nødvendigvis ha relativt høy frekvens og god kapasitet. I hovedsak er det maksbuss og leddbuss om kjører på linjen, sier Berntzen.

Den ene leddbussen er derimot byttet ut med en vanlig buss. Dette fordi det var behov for den på en annen linje.

– Etter en periode i drift ser vi nå at vi kan redusere noe på frekvensen på linje 9. Det er ikke etterspørsel nok til å opprettholde et tilbud med avgang hvert femte minutt i rushtiden, sier Berntzen.

– Men bruken av linje 9 varierer mye, fra nesten tomme busser til ganske mange reisende. Samlet sett er vårt inntrykk at linje 9 bidrar til å avlaste Bybanen. Slik planen var, sier kommunikasjonsrådgiveren.

Så mange passasjerer tok bussen da Bergensavisen sjekket:

Fra Festplassen til Kronstad

Tidspunkt Antall passasjerer 0735 5 0800 (a) 9 0800 (b) 12 0830 3 0855 2 1400 8 1425 2 1525 (a) 2 1525 (b) 3 1555 1 1600 5

Fra Kronstad til Festplassen